# Omlegging av skatter og avgifter på arbeid og naturressurser

Sirkulær økonomi er et økonomisk system basert på bærekraftig ressursbruk.

Sirkulær økonomi vil si å bruke ressurser på en miljøøkonomisk måte, ved å begrense uttaket av nye ikke-fornybare materialer og at materialene gjenbrukes så mye som mulig heller enn å ende som miljøskadelig avfall eller brennes. Eventuelt å bruke fornybare ressurser og energiformer på måter som gjør at de sirkulerer i naturens økosystem.

Dagens vestlige verden dominerer av en lineær økonomi. Det vil si industrielle produksjonsformer, og forbruk dominert av bruk- og kast-praksis. Norge er dårligst i Europa på sirkulær økonomi; kun 2,5 % gjenbrukes (Kilde: «[The Circularity Gap Report 2024](https://circulareconomy.europa.eu/platform/en/knowledge/circularity-gap-report-2024)”).

Økt grad av sirkulær økonomi betyr at ting må brukes lengre, dvs lages for lengre holdbarhet, må kunne repareres eller redesignes til nye formål og materialgjenvinnes. Dette er oppgaver som i stor grad må gjøres manuelt. [EUs handlingsplan for sirkulær økonomi](https://environment.ec.europa.eu/strategy/circular-economy-action-plan_en) kombinerer miljømål med det å skape flere arbeidsplasser og øke sysselsettingsgraden i befolkningen.

Omlegging til mer sirkulær økonomi må stimuleres i skatte- og avgiftssystemet, ved å avgiftslegge uttak av nye ikke-fornybare råvarer og bruk av ikke fornybare energiformer, mens skatt på manuelt arbeid må reduseres.

«Sirkulær beskatning» innebærer å gi de nødvendige insentivene for en overgang til en sirkulær økonomi som opererer innenfor planetens tålegrenser. Konseptet er nærmere beskrevet blant annet i EU-rapporten “[Circular taxation: A policy approach to reduce resource use and accelerate the transition to a circular economy](https://circulareconomy.europa.eu/platform/en/knowledge/circular-taxation-policy-approach-reduce-resource-use-and-accelerate-transition-circular-economy).”

Innsender: Levanger SV og Torill Meistad